Deseño de sistemas

O **deseño de sistemas** é a disciplina que estuda, analiza, organiza e proxecta as partes que compoñen un sistema e as relacións entre elas, co fin de asegurar o seu funcionamento conxunto. Aplícase en diversos campos, como a aeronáutica, a sustentabilidade, a arquitectura e urbanismo, o deseño de *software* e os sistemas de información, a socioloxía etc. 

Existe certa superposición entre o deseño de sistemas, a análise de sistemas, a arquitectura de sistemas e a enxeñaría de sistemas. 

## Características 
De maneira xeral, o deseño de sistemas implica a definición dos obxectivos e requisitos dun sistema, a identificación dos seus compoñentes e funcións, a organización das relacións e interfaces entre eles e a avaliación do seu comportamento conxunto. Dentro deste proceso, o deseño consiste en coller a información que achega o *marketing* sobre as necesidades dos humanos e convertela nun produto deseñado que logo se pode fabricar. 

No desenvolvemento de produtos, o deseño de sistemas permite definir e organizar funcións, compoñentes, interfaces, fluxos de información e restricións técnicas, co fin de integrar esas partes nun produto coherente e fabricable. O deseño de sistemas podería considerarse como a aplicación da teoría de sistemas ao desenvolvemento de produtos.

### Sistemas complexos 
O deseño de sistemas tamén se aplica á análise e configuración de sistemas complexos, é dicir, aqueles nos que interveñen múltiples elementos interdependentes e nos que o comportamento do conxunto non pode explicarse unicamente a partir das súas partes illadas. Neste campo, o deseño pode apoiarse en modelos e simulacións para explorar interaccións, escenarios e consecuencias das decisións.

No deseño de sistemas informáticos, especialmente nos sistemas distribuídos a grande escala, téñense en conta aspectos como os requisitos funcionais e non funcionais, a estimación da capacidade, a elección da arquitectura de datos, a escalabilidade, a tolerancia a fallos, a monitorización e os acordos de nivel de servizo. Entre os mecanismos habituais figuran o balanceo de carga, que reparte as solicitudes entre varios servidores para evitar sobrecargas e mellorar a dispoñibilidade, e a limitación da taxa da API, que restrinxe o número de peticións permitidas nun intervalo determinado para protexer o sistema e garantir un uso estable dos recursos etc. 

#### Deseño físico 
O deseño físico refírese á implementación concreta dun sistema, incluídos os procesos de entrada, almacenamento, procesamento e saída da información. Neste nivel defínense a interface de usuario, a organización dos datos, os procesos de tratamento da información e os mecanismos de control, copia de seguridade e recuperación.

#### Deseño de sistemas de *machine learning* 
O deseño de sistemas de aprendizaxe automática abrangue a preparación de datos, o adestramento de modelos como a regresión lineal, as árbores de decisión ou as redes neuronais, a súa implantación con ferramentas como TensorFlow, PyTorch, Docker e Kubernetes, e a súa supervisión continua, incluído o control da deriva de datos. Este ámbito relaciónase estreitamente coas MLOps.

## Relación con outras disciplinas 
O deseño de sistemas relaciónase estreitamente coa teoría de sistemas, coa análise de sistemas e coa enxeñaría de sistemas. Tamén presenta puntos de contacto coa arquitectura de sistemas, co deseño de produto e coa investigación operativa, aínda que cada unha destas disciplinas adoita pór o acento en aspectos distintos, como a modelización, a implementación técnica, a toma de decisións ou a resolución de problemas concretos.

## Notas 
## Véxase tamén 
### Bibliografía 
* BENTLEY, Lonnie D.; DITTMAN, Kevin C.; WHITTEN, Jeffrey L. (2004 [1986]). *System analysis and design methods*.
* CHURCHMAN, C. West (1971). *The Design of Inquiring Systems: Basic Concepts of Systems and Organization*. Nova York: Basic Books. ISBN 0-465-01608-1.
* GOSLING, William (1962). *The Design of Engineering Systems*. Nova York: Wiley.
* HAWRYSZKIEWYCZ, Igor T. (1994). *Introduction to System Analysis and Design*. Prentice Hall PTR.
* LEVIN, Mark S. (2015). *Modular System Design and Evaluation*. Springer.
* MAIER, Mark W.; RECHTIN, Eberhardt (2000). *The Art of System Architecting*. 2ª ed. Boca Raton: CRC Press.
* SALTZER, J. H.; REED, D. P.; CLARK, D. D. (1984). "End-to-end arguments in system design". *ACM Transactions on Computer Systems* 2 (4): 277-288. doi:10.1145/357401.357402.
* WHITTEN, Jeffrey L.; BENTLEY, Lonnie D.; DITTMAN, Kevin C. (2004). *Fundamentals of System Analysis and Design*.

### Outros artigos 
* Sistema complexo
* Deseño de produto
* Teoría de sistemas

### Ligazóns externas 
* Interactive System Design, curso de Chris Johnson, 1993.
* , 2020